A Bizottság határozata
(2000. április 25.)
a Vietnámi Szocialista Köztársaságból származó kéthéjú kagylók, tüskésbőrűek, zsákállatok és tengeri haslábúak behozatalára vonatkozó különleges feltételek megállapításáról
(az értesítés a C(2000) 1054. számú dokumentummal történt)
(EGT vonatkozású szöveg)
(2000/333/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/79/EK irányelvvel [1] módosított, az élő kéthéjú kagylók tenyésztésére és forgalomba hozatalára vonatkozó egészségügyi feltételek megállapításáról szóló, 1991. július 15-i 91/492/EGK tanácsi irányelvre [2] és különösen annak 9. cikke (3) bekezdésének b) pontjára,
mivel:
(1) A Bizottság egy szakértője ellenőrző látogatást tett a Vietnami Szocialista Köztársaságban, a halászati termékek előállítása, tárolása és Közösségbe történő feladása feltételeinek ellenőrzése céljából.
(2) A Vietnámi Szocialista Köztársaság jogszabályainak rendelkezései értelmében a "National Fisheries Inspection and Quality Assurance Center (NAFIQACEN)" felelős a kéthéjú kagylók, tüskésbőrűek, zsákállatok és tengeri haslábúak egészségügyi vizsgálatának elvégzéséért, valamint a tenyésztés higiéniai és egészségügyi feltételeinek figyelemmel kíséréséért. Ugyanezen jogszabályok felhatalmazzák a NAFIQACEN-t a kéthéjú kagylók, tüskésbőrűek, zsákállatok és tengeri haslábúak bizonyos övezetekből történő betakarításának engedélyezésére vagy megtiltására.
(3) A NAFIQACEN és laboratóriumai alkalmasak a Vietnámi Szocialista Köztársaságban hatályban lévő jogszabályok alkalmazásának hatékony ellenőrzésére.
(4) A Vietnámi Szocialista Köztársaság illetékes hatóságai vállalták, hogy rendszeresen és gyorsan közlik a Bizottsággal, a toxinokat tartalmazó plankton betakarítási övezetekben való jelenlétével kapcsolatos adatokat.
(5) A Vietnámi Szocialista Köztársaság illetékes hatóságai hivatalos biztosítékokat nyújtottak a 91/492/EK irányelv mellékletének V. fejezetében megállapított követelmények, valamint az említett irányelvben előírtakkal egyenértékű, a tenyésztési és átmosó övezetek minősítésére, a feladó és tisztító központok engedélyezésére, továbbá a közegészségügyi ellenőrzésre és a tenyésztés-ellenőrzésre vonatkozó követelmények teljesítéséről.
(6) A Vietnámi Szocialista Köztársaság alkalmas arra, hogy bekerüljön a 91/492/EGK irányelv 9. cikke (3) bekezdésének a) pontjában említett egyenértékűségi feltételeket teljesítő harmadik országok jegyzékébe.
(7) A Vietnámi Szocialista Köztársaság olyan fagyasztott vagy feldolgozott kéthéjú kagylókat, tüskésbőrűeket, zsákállatokat és tengeri haslábúakat kíván a Közösségbe exportálni, amelyeket a 97/275/EK határozattal [3] módosított 93/25/EGK bizottsági határozat [4] követelményeinek megfelelően sterilizáltak vagy hőkezeltek. Ennek érdekében ki kell jelölni azokat a tenyésztési területeket, ahonnan kéthéjú kagylók, tüskésbőrűek, zsákállatok és tengeri haslábúak takaríthatók be és exportálhatók a Közösségbe.
(8) A különleges behozatali feltételeket a legutóbb a 95/22/EK irányelvvel [5] módosított, a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelv [6] alapján hozott határozatok sérelme nélkül kell alkalmazni.
(9) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Vietnámi Szocialista Köztársaságban a "National Fisheries Inspection and Quality Assurance Center (NAFIQUACEN) of the Ministry of Fisheries" (NAFIQACEN) a kéthéjú kagylók, tüskésbőrűek, zsákállatok és tengeri haslábúak 91/492/EGK irányelv követelményeinek való megfelelését ellenőrző és igazoló illetékes hatóság.
2. cikk
A Vietnámi Szocialista Köztársaságból származó és emberi fogyasztásra szánt kéthéjú kagylóknak, tüskésbőrűeknek, zsákállatoknak és tengeri haslábúaknak a mellékletben felsorolt engedélyezett tenyésztési területekről kell származniuk.
3. cikk
Ennek a határozatnak a tagállamok a címzettjei.
Kelt Brüsszelben, 2000. április 25-én.